Szentpéterszeg Község Önkormányzata
ELŐTERJESZTÉS

a Szentpéterszeg Község  Önkormányzat 2013. évi költségvetéséhez

Tisztelt Képviselő-testület!

Az Országgyűlés elfogadta Magyarország 2013. évi központi költségvetéséről szóló 2012. évi CCIV. törvényt. A törvény alapján megterveztük a Szentpéterszeg Önkormányzata feladataihoz igénybe vehető központi forrásokat, a költségvetés készítése során alkalmaztuk a központi jogszabályokban és a helyi önkormányzati rendeletekben meghatározott előírásokat.

A 2013. évtől az önkormányzati feladatellátás, ezzel együtt a finanszírozási rendszer is alapjaiban változik meg. A helyi önkormányzatok által korábban ellátott feladatok jelentős részét az állam veszi át.

Az Mötv. a jelenleginél differenciáltabb feladattelepítést tartalmaz a települési önkormányzatok számára. A feladatok jelentős részét az állam közvetlenül látja el 2013-tól, a települési önkormányzatok a helyi feladat-szervezési döntéseket igénylő közszolgáltatásokat biztosítják a lakosság számára, a megyei önkormányzatok a területfejlesztés kulcsszereplői lesznek. Az államigazgatási feladat- és hatáskörök nagyobb része a járási kormányhivatalokhoz kerül.

A helyi önkormányzatok számára kötelező feladatot továbbra is törvény írhat elő, az önkormányzatok eltérő adottságait (gazdasági teljesítőképesség, lakosságszám, a közigazgatási terület mérete) is figyelembe véve.

Az Mötv. szerint a helyi közügyek, illetve a helyben biztosítható közfeladatok 2013-tól:

· településfejlesztés, településrendezés, településüzemeltetés (köztemetők, közvilágítás, kéményseprés, stb.),

· óvodai ellátás,

· szociális, és gyermekjóléti szolgáltatások és ellátások,

· egészségügyi alapellátás (háziorvosi, fogorvos, stb.), az egészséges életmód segítését célzó szolgáltatások, környezet-egészségügy (pl. köztisztaság, rovarirtás),

· kulturális szolgáltatás (könyvtár, közművelődés, előadó-művészet támogatása, stb.),

· helyi környezet- és természetvédelem, vízgazdálkodás, vízkárelhárítás, ivóvízellátás, szennyvízelvezetés, -kezelés és -ártalmatlanítás (csatornaszolgáltatás),

· lakás- és helyiséggazdálkodás,

· honvédelem, polgári védelem, katasztrófavédelem,

· közreműködés a település közbiztonságának biztosításában,

· helyi közfoglalkoztatás,

· helyi adóval, gazdaságszervezéssel és turizmussal kapcsolatos feladatok,

· sport, ifjúsági ügyek,

· nemzetiségi ügyek,

· helyi közösségi közlekedés biztosítása,

· hulladékgazdálkodás,

· távhőszolgáltatás,

· kistermelők, őstermelők jogszabályban meghatározott termékei értékesítési lehetőségének, hétvégi árusításának biztosítása.

További törvényi lehetőségek helyi önkormányzati feladat-telepítésre:

· törvény a felsoroltakon kívül más, a helyi közügy, helyben biztosítható közfeladat ellátását is előírhatja,

· törvényben meghatározott esetekben az önkormányzat és az állam külön, a finanszírozást is rendező megállapodása alapján az önkormányzat állami feladatokat is elláthat,

· a helyi önkormányzatok továbbra is önként vállalhatják olyan helyi közügyek ellátását, amelyet jogszabály nem utal más szerv kizárólagos hatáskörébe. Az önként vállalt feladatok ellátása azonban nem veszélyeztetheti a kötelező feladatok ellátását. Finanszírozásuk forrását elsősorban az önkormányzat saját bevételei, illetve az erre a célra biztosított külön források képezhetik.

A pénzügyi terv összhangban van az önkormányzat gazdasági programjával és 2013. évi költségvetési koncepciójával, melyben megfogalmazott alapelvek az önkormányzat legfontosabb céljait hűen tükrözik.  

A 2013. évre megfogalmazott költségvetési alapelvek a következők:

1. Takarékos, átlátható és biztonságos működtetés.

2. A kötelezően ellátandó feladatok biztosítása.

3. A szociálisan rászorultak támogatása.

4. Az elindított beruházások megvalósítása, a forrás biztosítása.

5. Tudatos városüzemeltetés és fejlesztés.

6. Az önkormányzat többségi tulajdonában lévő gazdasági társaságok részvétele az önkormányzati feladatok ellátásában.

7. Pályázatok figyelése, kapcsolódás az aktuális pályázatokhoz, a pályázatok önrészének megteremtése. 

A 2013. évi költségvetési bevételek tervezett előirányzata 126.948. ezer Ft, melyet nem kell kiegészíteni pénzügyi műveletekből származó bevétellel így összesen 126.948. ezer Ft forrás fog rendelkezésre állni, mely lényegesen elmarad az előző évi eredeti előirányzattól. A helyiadó mértékén nem változtattunk, ezért a helyi adóbevételek nem változnak a 2012. évi előirányzathoz képest. A 2013. évtől – a feladatfinanszírozás keretében – az általános működéshez és ágazati feladatokhoz kapcsolódó támogatásokból származó bevétel csak a kötelezően ellátandó feladatokra fordítható. A tervezetben államháztartáson kívüli bevétellel   is számoltunk . A beruházások finanszírozása EU-s pályázati forrásokból valósul meg, melyekre megkötött támogatási szerződéseink vannak.. 

A megjelenő pályázati lehetőségeket folyamatosan vizsgáljuk, mert rendkívül fontos az önkormányzat költségvetésének külső forrásokkal való bővítése. Hitel felvétellel nem számoltunk.

A bevételek csökkenésének ellenére az önkormányzat a kötelező és önként vállalt feladatok körében egyaránt színvonalas közszolgáltatásokat kíván nyújtani. A feladatellátás tárgyi és személyi feltételei biztosítottak, azonban a működési célú kiadások az Önkormányzat tervezett bevételének a 85 %-át teszik ki, így beruházási és felújítási kiadásokra (település fejlesztésre) a tervezett források 15 %-át tudjuk előirányozni.

A 2013. évben a költségvetési bevételek 28 %-át fordítja az Önkormányzat a Mesevilág Óvoda intézményi feladatellátásra. Az Önkormányzat által működtetett szociális támogatási rendszer 2013-ban is támogatást tud nyújtani a nehéz anyagi helyzetben lévők számára. 

A költségvetési rendeletben szereplő bevételi jogcímek részletezése:

Közhatalmi bevételek: 5820 ezer forint
Intézményi működési bevételek: 13.019 ezer forint
Átengedett központi adók: 
Támogatások, kiegészítések: 68.653 ezer forint
Átvett pénzeszközök (államháztartáson belülről és kívülről): 39.456 ezer forint
A 2013. évi költségvetési kiadások tervezett előirányzata 126.948 ezer Ft, melyet a finanszírozású célú pénzügyi műveletekkel nem kell kiegészíteni, így összesen 126.948 ezer Ft kiadással számoltunk, mely  jelentősen elmarad az előző évi eredeti előirányzattól.

Az önkormányzat intézményeiben és a Polgármesteri Hivatalnál foglalkoztatottak létszámkerete a javaslat szerint 16 fő. A közfoglalkoztatás keretében történő foglalkoztatással nem számoltunk. Az előző évhez képest az álláshelyek száma csökkent, ennek oka az átszervezések. A köztisztviselői illetményalap 38.650 Ft. A közalkalmazotti illetménypótlék mértéke nem változott/. A minimálbér 94.000. Ft-ról 98.000. Ft-ra, a garantált bérminimum 108.000. Ft-ról 114.000 Ft-ra növekedett.

A 2013. évben a dologi kiadások emelkedésével kell számolni az energiaköltségek növekedésével összefüggésben. 

Az Önkormányzat által elfogadott 2010-2014. évekre szóló gazdasági programjában és az erre alapozva készült 2013. évi költségvetési koncepciójában megfogalmazottak alapján az elmúlt évben megkezdett és finanszírozható beruházásokat a költségvetésben beterveztük .
Az Önkormányzat a BTÖK. Társulásban továbbra is részt vesz, melynek fenntartásához 1.673.ezer Ft összegben tervez hozzájárulni. 
A költségvetési rendeletben szereplő kiadási jogcímek részletezése:

Személyi juttatások: 42.426 ezer forint
Munkaadókat terhelő járulékok és szociális hozzájárulási adó: 10.372 ezer forint
Dologi kiadások: 42.582 ezer forint
Egyéb működési kiadások : 12.073 ezer forint
Egyéb felhalmozási kiadások: 19.495 ezer forint
Tisztelt Képviselő-testület!

A jogalkotásról szóló 2010. évi CXXX. törvény (Jat.) 17. §-a alapján a költségvetési (zárszámadási) rendeletet előkészítő jegyző előzetes hatásvizsgálatot végzett, melyben felmérte a szabályozás várható következményeit.

A költségvetési (zárszámadási) rendelettervezet előzetes hatásvizsgálatának megállapításai a következők:

Társadalmi, gazdasági, hatások
A költségvetési rendeletben foglaltak végrehajtása elősegíti az önkormányzat Gazdasági Programjában és költségvetési koncepciójában a szociális rendszer fejlesztésére vonatkozó célok megvalósítását, a foglalkoztatás növelését.

A rendeletben foglaltak végrehajtásának gazdasági, költségvetési hatását az előterjesztés részletesen tartalmazza.
Környezeti és egészségügyi következmények
A költségvetési rendeletben foglaltak végrehajtása elősegíti a Gazdasági Programban meghatározott Környezetvédelmi Program megvalósulását.

A költségvetési rendeletben foglaltak végrehajtásának egészségügyi követelményei nincsenek.

Adminisztratív terheket befolyásoló hatások
A költségvetési rendeletben foglalt pénzügyi,- számviteli és szociális előírások végrehajtása a szakmai, ügyintézési és adminisztratív feladatok végrehajtásában többletfeladatokat jelent a költségvetési szervek számára. 

A jogszabályok megalkotásának szükségessége, a jogalkotás elmaradásának várható következményei
A költségvetési rendelet megalkotását szükségessé teszi az Mötv. és az Áht. előírásai, melynek elmaradása törvényességi mulasztásnak számít, ami támogatás megvonásával jár.
A jogszabály alkalmazásához szükséges személyi, szervezeti, tárgyi és pénzügyi feltételek
A költségvetési rendelet alkalmazásához szükséges személyi, tárgyi, szervezeti és pénzügyi feltételek rendelkezésre állnak. 

A rendelet-tervezet elkészítésénél figyelembe vettük a jogszabályszerkesztésről szóló 61/2009. (XII.14.) IRM rendelet előírásait. 

Szentpéterszeg. 2013.  március 13
                                                                        

  ………………………

  Olajos Mihály 


            Polgármester

